་འཛིན་པའི་ཟློག་གར་ཅི་ཡང་མཛད།།ཅེས་གསུངས།ཡང་རྗེས་ཁྱོད་འགོས་ལོཙྪ་བའི་སྐྱེ་བ་ཡིན་པས།གསང་འདུས་འཕགས་ལུགས་ལ་མཁས་པ་ཡོད་གསུངས་པ་དང་།གཞན་ཡང་མཁས་གྲུབ་ཚད་ལྡན་གྱི་གསུང་འགའ་ཞིག་ལས།སློན་དཔོན་པདྨ་སམྦྷ་བ།ཇོ་བོ་རྗེ།ཆོས་རྒྱལ་དྭགས་པོ་ལྷ་རྗེ་སོགས་སུའང་སྤྲུལ་པ་མཛད་པར་བཤད་ཡོད་པས།སོ་སོ་སྐྱེ་བོ་རྣམས་ཀྱིས་དཔག་པར་དཀའ་བའི་གནས་ལགས་སོ།།ལྷ་དང་བླ་མའི་གཟིགས་སྣང་གི་དབང་དུ་བྱས་ན།རྗེ་བཙུན་འཇམ་དབྱངས།ལྷ་མོ་དབྱངས་ཅན་མ།བཅོམ་ལྡན་འདས་དཔལ་འཁོར་ལོ་སྡོམ་པ།གསང་འདུས་ལྷ་སུམ་ཅུ་རྩ་གཉིས།བཅོམ་ལྡན་འདས་ཀྱཻ་རྡོར།དུས་ཀྱི་འཁོར་ལོའི་ལྷ་ཚོགས།ཡི་དམ་རྡོ་རྗེ་འཇིགས་བྱེད་།མགོན་པོ་ཕྱག་དྲུག་པ།གུར་མགོན།ཞལ་ཕྱག་བཞི་པ།དམ་ཅན་གཤིན་རྗེའི་རྒྱལ་པོ་སོགས་ཀྱི་སྐུའི་སྣང་བ་མངོན་སུམ་དུ་བསྟན་ཅིང་།ཆོས་སྐྱོང་གི་བཞོན་པ་ཕག་གིས་སྐད་འདོན་པ་མཆོད་གཡོག་པས་ཚོར་བ་སོགས་ཆོས་སྐྱོང་རྣམས་ཀྱང་བྲན་དུ་ཁོལ་བའི་རྟགས་ཕྱག་ཕྱི་རྣམས་ཀྱིས་དངོས་སུ་མཐོང་ཞེས་གྲགས།ཁྱད་པར་རྗེ་བཙུན་བློ་བཟང་གྲགས་པ་དག་པའི་ཞིང་དུ་ཕེབས་ནས་ཀྱང་།དངོས་དང་རྨི་ལམ་ཅི་རིགས་པར་གཟིགས་ནས།གསུང་གི་སྣང་བ་ཡང་ཡང་སྩལ་བ་སོགས་བརྗོད་ཀྱིས་མི་ལང་ངོ་།།བསྟན་བཅོས་ལ་འབྱམས་བཤད་མཛད་པའི་དབང་དུ་བྱས་ན།ཐོགས་མེད་སྐུ་མཆེད་ཆོས་མངོན་པ་འཆད་པ་ལ་ཞུགས་པ་ལྟ་བུའི་མཁས་པ་རྣམས་ཡིད་ཕྲོགས་ཏེ།དེ་སྐབས་ཀྱི་དབུས་གཙང་གི་བཤེས་གཉེན་ཕལ་ཆེར་བས་བླ་མ་འདི་ཉིད་ཀྱི་ཞབས་ལ་མ་གཏུགས་པའམ་གུས་པས་མ་མཆོད་པ་མེད་ཅིང་སློབ་མའང་གྲངས་ཀྱིས་མི་ཟིན།ཉིད་ཀྱི་སྐུ་གསུང་ཐུགས་ལས་འཁྲུངས་པའི་སྲས་ཀྱི་གཙོ་བོར་གྱུར་པ་ནི།ཆོས་རྗེ་བློ་གྲོས་ཆོས་སྐྱོང་།ཞྭ་ལུ་བ་ལེགས་པ་རྒྱལ་མཚན།རྗེ་ཤེས་རབ་སེང་གེ།མཁན་ཆེན་གསོད་ནམས་མཆོག་གྲུབ།ཀུན་མཁྱེན་འཕགས་པ་འོད།གསང་སྔགས་མཁར་བ་ཆོས་ལྡན་རབ་འབྱོར།རྗེ་རང་གི་གཅུང་པོ་བ་སོ་ཆོས་རྗེ་རྒྱལ་མཚན།ལྷའི་བཙུན་པ་རིན་ཆེན་རྒྱ་མཚོ་བློ་གྲོས།སྤྱན་སྔ་བློ་གྲོས་རྒྱལ་མཚན་།ཚ་ཁོ་པ་ཆོས་ཀྱི་གྲགས་པ།ཆོས་རྗེ་དོན་གྲུབ་དཔལ།གཞང་ཞུང་པ་ཆོས་དབང་གྲགས་པ།གནས་བརྟན་ཆོས་སྐྱོང་བ་སོགས་ཏེ་ཟུར་ཙམ་མོ།།མཁས་པའི་མདུན་སར་རྩོད་པ་མཛད་པའི་དབང་དུ་བྱས་ན།ཕྱོགས་གླང་ཆོས་གྲགས་མུ་སྟེགས་ཀྱི་སྟོན་པ་འདུལ་བ་ལ་ཆས་པ་ལྟ་བུ་སྟེ།པཎ་ཆེན་འཇིགས་མེད་གྲགས་པ་ལྟ་བུ་ཡང་དངོས་སྟོབས་ཀྱི་རིགས་པས་ཚར་བཅད།ཀུན་མཁྱེན་རོང་པོའང་རྩོད་པ་བྱེད་འཕྲོ་ལ་བཤོལ་ནས་མ་ནུས་པ་སོགས་ཉིད་ཀྱི་མདུན་སར་གངས་ཅན་གྱི་མཁས་པར་གྲགས་པ་ཐམས་ཅད་དཔའ་ཞུམ་སྟེ་བག་འཁུམ་པར་གྱུར་པས།སུས་ཀྱང་འགྲན་དུ་མེད་པའི་སྨྲ་བའི་ཁྱུ་མཆོག་ཆེན་པོ་ལགས་སོ།།རྩོམ་པ་སྙན་ངག་སྡེབ་སྦྱོར་སྤེལ་བའི་དབང་དུ་བྱས་ན།མཁས་མཆོག་དཔའ་བོ་བཅོམ་ལྡན་འདས་ཀྱི་ཡོན་ཏན་བརྗོད་པ་ལ་ཞུགས་པ་ལྟ་བུ་སྟེ།ཉིད་ཀྱི་བཀའ་འབུམ་ལས།རབ་བྱེད་འདི་ཡང་གངས་རིའི་ཁྲོད་འདི་ན།།སྙན་ངག་དབང་པོ་ཀུན་གྱི་མགོ་བོ་ལ།།ཚིག་གི་གོམ་པ་འགོད་མཁས་དགེ་ལེགས་དཔལ།།ཞེས་གསུངས་ཤིང་།ཉིད་ཀྱི་སྙན་ངག་གི་ཡ་མཚན་གཟིགས་པའི་མཁས་པ་རྣམས་ང་རྒྱལ་ཆག་ཅེས་གྲགས།བསྟན་བཅོས་གསུང་འབུམ་ཡང་པོ་ཏི་བཅུ་ཕྲག་བརྒལ་བ་མཆིས་པ་ལས།ཁོ་བོས་ཐོས་པ་རགས་རིམ་ཐོར་བཀོད་པ་ལ།རྒྱལ་བ་ཙོང་ཁ་པ་ཆེན་པོའི་རྣམ་པར་ཐར་པ་ཐུན་མོང་བ་དད་པའི་འཇུག་ངོགས།ཐུན་མོང་མ་ཡིན་པ་གསང་བའི་རྣམ་པར་ཐར་པ་རིན་པོ་ཆེའི་སྙེ་མ།རྣམ་ཐར་བསྟོད་པ་དད་པའི་རོལ་མཚོ།དཔལ་ལྡན་ས་གསུམ་མ།རྣམ་དག་གངས་རི་མ།རྗེ་བཙུན་རེ་མདའ་པ་སྲས་ཀྱི་ཐུ་བོ་བདུན་དང་བཅས་པ་ལ་བསྟོད་པ་མི་མཇེད་མ།རྒྱལ་ཚབ་དར་མ་རིན་ཆེན་ལ་བསྟོད་པ་ཚངས་དབྱངས་མ།ཀུན་མཁྱེན་ཤེས་རབ་དཔལ་བཟང་ལ་བསྟོད་པ་བྱིན་རླབས་ཀྱི་འདོད་འཇོ།འདུལ་འཛིན་གྲགས་པ་རྒྱལ་མཚན་ལ་བསྟོད་པ་མི་མཇེད་མ།ཚྭ་ཁོ་དབོན་པོ་ངག་དབང་གྲགས་པ་ལ་བསྟོད་པ་ཚོགས་གཉིས་ཆ་ཤས་མ།སྙིང་པོ་དོན་གསུམ་གྱི་རྒྱུད་འདེབས།གསང་འདུས་ལྷ་སོ་གཉིས་ལ་བསྟོད་པ།བདེ་མཆོག་ཡབ་ཡུམ་ལ་བསྟོད་པ།འཇམ་དབྱངས་སྨྲ་སེང་ལ་བསྟོད་པ།དེ་ཉིད་ཀྱི་དཀྱིལ་འཁོར་དང་བཅས་པ་ལ་བསྟོད་པ།འཇམ་དབྱངས་ལ་བསྟོད་པ་ལེ་ཚན་གསུམ་དང་།དེ་ལ་སྨོམ་ལམ་དུ་གསོལ་བ་ཤིས་པ་བརྗོད་པ།མི་གཡོ་བའི་བསྟོད་པ།སྐྱེས་བུ་གསུམ་གྱི་ལམ་རྣམ་པར་དག་པ་བྱ་དཀའི་མཛེས་རྒྱན།སྒྲ་རྒྱན་དཔེ་རབ་ཏུ་གསལ་བ་ཚིག་གི་འདོད་འཇོ།སྨྲ་བ་རྣམ་ངེས་རབ་དགའི་འཇུག་པ།རང་གི་རྟོགས་པ་བརྗོད་པ་གཏམ་དུ་བསྙད་པ།རྟོགས་པ་དང་ལྡན་པ་རྣམས་ལ་གཏམ་དུ་བྱ་བ་གཟུགས་བརྙན་གསལ་བའི་མེ་ལོང་།ཀུན་མཁྱེན་རོང་པོས་རྩོད་པ་བྱོལ་བའི་ཚེ་མཛད་པའི་ཚིགས་བཅད།སྔགས་ཀྱི་བསླབ་བྱ་བསྡུས་པ་ཐུན་གྱི་ཉམས་ལེན།དཀྱིལ་འཁོར་ཉིན་ཞག་གཅིག་ལ་ཐུན་བཞིར་བསྒོམ་པའི་དྲིས་ལན།སྣར་ཐང་དུ་ཕུལ་བའི་ཚིག་མང་ཐོས་མ་དང་ནམ་མཁའ་བཀྲ་ཤིས་ལ་གནང་བའི་ཆབ་ཤོག་བཤེས་གཉེན་ཤེར་བཟང་དང་།གུ་གེ་ཁྲི་ལྕམ་དྲུང་བདག་མོ་པ།བཤེས་གཉེན་ཐར་རྒྱན།བྱང་པ་རྣམ་རྒྱལ་དཔལ་བཟང་།རིན་སྤུངས་ནོར་བཟང་།དགེ་བཤེས་སངས་དཔལ་རྣམས་ལ་གནང་བའི་ཆབ་ཤོག་ལེ་ཚན་རེ་རེ།ཀོན་ཏིང་གོའུ་ཤྲཱིས་གསང་འདུས་ལུས་དཀྱིལ་ལ་ལན་བཏབ་པའི་ཡང་ལན།དོར་ལན་གནམ་ལྕགས་འཁོར་ལོ།རྗེ་ཙོང་ཁ་པ་ལ་ཕུལ་བའི་ཆབ་ཤོག།།ཤཱཀྱའི་རྒྱལ་པོར་གསེར་གྱི་མཎྜལ་ཕུལ་བའི་ཞལ་བྱང་སྨོན་ལམ་མ་ལུས་ཆོས་ཀུན་མ།ལྟ་བའི་དོགས་བཅོད་ལྟ་ངན་མུན་སེལ།སྟོང་ཐུན་སྐལ་བཟང་མིག་འབྱེད།སྡོམ་གསུམ་རྣམ་གཞག་ཐུབ་བསྟན་བྱི་དོར།ཕར་ཕྱིན་གྱི་རྣམ་བཤད།རྣམ་འགྲེལ་ཊཱིཀ་ཆེན་རིགས་པའི་རྒྱ་མཚོ།དེའི་ཊཱིཀ་ཆུང་རིག་པའི་སྙིང་པོ།ཚད་མ་ཡིད་ཀྱི་མུན་སེལ།ཚད་འབྲས་ཀྱི་བཤད་ཆེན།སྔགས་རིམ་ལྷན་ཐབས་རྣལ་འབྱོར་རོལ་པའི་དགའ་སྟོན།རྒྱུད་སྡེ་སྤྱི་རྣམ།དཔལ་གསང་བ་འདུས་པའི་མངོན་དཀྱིལ་གྱི་ལྷན་ཐབས།ཞི་རྒྱས་ཀྱི་སྦྱིན་སྲེག།།བསྐྱེད་རིམ་དངོས་གྲུབ་རྒྱ་མཚོ།ཉིད་ཀྱི་གསུང་ཇི་ལྟ་བར་རྗེ་ཆོས་ལྡན་རབ་འབྱོར་གྱིས་ཟིན་བྲིས་སུ་བཏབ་པའི་གསང་བ་འདུས་པའི་རྫོགས་རིམ་ལམ་གྱི་དམིགས་ཕྱེད་ཅིང་གོ་བདེ་བར་བཀོད་པ།དཔལ་འཁོར་ལོ་བདེ་མཆོག་ལཱུ་ཨི་པའི་ལུགས་ཀྱི་དཀྱིལ་ཆོག་བདེ་ཆེན་རོལ་མཚོ།དཔལ་རྡོ་རྗེ་འཇིགས་བྱེད་ཀྱི་བསྐྱེད་རྫོགས་རྩོམ་འཕྲོ་ཅན་ཉིད་ཀྱི་གསུང་བཞིན་མཁས་གྲུབ་བློ་གྲོས་ཆོས་སྐྱོང་གིས་ཁ་བཀང་བ།འཇིགས་བྱེད་ཀྱི་རྒྱུད་རྟོག་པ་གསུམ་པའི་རྒྱ་ཆེར་འགྲེལ་པ་ཁམས་གསུམ་ལས་རྣམ་པར་རྒྱལ་བའི་ཉི་འོད།འཕྲུལ་འཁོར་གྱི་སྦས་དོན་ཡིག་ཆུང་ཧ་ལའི་ལོ་འདབ།དྲག་པོའི་མན་ངག་ཡང་ཆུང་ཟིན་བྲིས་སུ་བཀོད་པ།གཤིན་རྗེ་ནག་པོའི་འཁོར་ལོ་བཏབ་ཚུལ་གྱི་མན་ངག་ཟིན་བྲིས།དམ་ཅན་ཆོས་ཀྱི་རྒྱལ་པོ་ཕྱི་ནང་གསང་གསུམ་གྱི་སྒྲུབ་ཐབས།མྱུར་མཛད་ཡེ་ཤེས་མགོན་པོའི་སྒྲུབ་ཐབས།གཏོར་ཆོག།དེའི་རྣམ་བཤད།བེའུ་བུམ་བསྙེན་སྒྲུབ་ལས་གསུམ་རྣམ་གཞག་སོགས་མགོན་པོའི་ཆོས་སྐོར་ཆེས་ཤིན་ཏུ་ཟབ་པ་དུ་མ།བརྟག་གཉིས་ཊཱིཀ་ཆེན།སྙིང་པོ་ཀྱཻ་རྡོ་རྗེའི་སྒྲུབ་ཐབས།དཀྱིལ་ཆོག་མཆོད་ཕྲེང་སྨོན་ལམ་ཤིས་བརྗོད་དང་བཅས་པའི་ཆོ་ག་ཆ་ལག་ཚང་བ།དཔལ་དུས་ཀྱི་འཁོར་ལོའི་མངོན་དཀྱིལ།དུས་འཁོར་གྱི་ཊཱིཀ་ཆེན།དེ་ཁོ་ན་ཉིད་སྣང་བའི་སྟོད་ཆ་དེའི་སྨད་ཆ་དང་སྨོན་ལམ་ཤིས་བརྗོད།ཉིད་ཀྱི་གསུང་རྒྱུན་ཇི་ལྟ་བར་རྗེ་བློ་གྲོས་ཆོས་སྐྱོང་གིས་མཛད་པ།དུས་འཁོར་ལུགས་ཀྱི་བསྟན་རྩིས་རྣམས་སོགས་གསུང་རབ་དེ་ཐམས་ཅད་ཀྱང་རྗེ་བཙུན་འཇམ་དཔལ་དཔའ་བོ་ངུར་སྨྲིག་གར་རོལ་ཤར་ཙོང་ཁ་པ་བློ་བཟང་གྲགས་པའི་དཔལ་གྱི་དགོངས་པ་ཤ་སྟག་ལས་གཞན་དུ་མ་མཆིས་སོ།།གཞན་ཡང་རི་བོ་དགའ་ལྡན་དུ་མཚན་ཉིད་ཀྱི་བཤད་གྲྭ་བཙུགས་པ་དང་།རྗེ་བླ་མའི་དངུལ་གདུང་རིན་པོ་ཆེའི་དབུ་ཐོག་ཏུ་གསེར་གྱི་རྒྱ་ཕིགས་བཀལ་བ་དང་།རྒྱལ་ཚབ་ཐམས་ཅད་མཁྱེན་པའི་སྐུ་གདུང་པོ་ཏ་ལ་ནས་དགའ་ལྡན་དུ་གདན་དྲངས་ཏེ་ཞུགས་སུ་ཕུལ་ནས་རྗེའི་དངུལ་གདུང་རིན་པོ་ཆེའི་གཞོགས་གཡས་སུ་བཞུགས་སུ་གསོལ་བ་སོགས་ལུགས་གཉིས་རྣམ་དཀར་གྱི་མཛད་པ་བསམ་གྱིས་མི་ཁྱབ་པས་སོ།།མདོར་ན་རྒྱལ་བ་ཙོང་ཁ་པའི་ཐུགས་སྲས་མཁས་གྲུབ་ཐམས་ཅད་མཁྱེན་པ་དགེ་ལེགས་དཔལ་བཟང་པོ་འདི་ཉིད་སྐུ་ཚེ་དཔག་ཏུ་མེད་པའི་སྔ་རོལ་དུ་ས་བཅུ་ཡོངས་སུ་རྫོགས་པར་མཛད་དེ།སངས་རྒྱས་སྣང་བ་མཐའ་ཡས་སུ་མངོན་པར་རྫོགས་པར་སངས་རྒྱས་སུ་ཟིན་ནའང་།སྔོན་གྱི་ཐུགས་བསྐྱེད་དང་དམ་ཆོས་འཛིན་པའི་སྨོན་ལམ་རླབས་པོ་ཆེའི་མཐུ་ལེགས་པར་གྲུབ་པས།མ་དག་པའི་འཇིག་རྟེན་གྱི་ཁམས་རྣམས་སུ་གང་ལ་གང་འདུལ་གྱི་སྤྲུལ་པ་བསམ་གྱིས་མི་ཁྱབ་ཅིང་།བརྗོད་ཀྱིས་མི་ལངས་ལ།ཁྱད་པར་འཇམ་མགོན་ཆོས་ཀྱི་རྒྱལ་པོ་ཐམས་ཅད་མཁྱེན་པ་ཤར་ཙོང་ཁ་པ་བློ་བཟང་གྲགས་པའི་དཔལ་གྱི་མདོ་སྔགས་ཀྱི་བསྟན་པ་བླ་ན་མེད་པ་འདི་ཉིད་མི་ཉམས་ཤིང་ཆེས་ཆེར་དར་རྒྱས་སུ་བྱ་བའི་ཆེད་དུ་བསམ་བཞིན་བོད་གངས་ཅན་གྱི་ལྗོངས་འདིར་སྐུའི་སྐྱེ་བ་བཞེས་ནས་གཞོན་ནུ་ཉིད་ནས་རྗེ་བླ་མ་དང་མཇལ་ཏེ་ཟབ་པ་དང་རྒྱ་ཆེ་བའི་དམ་པའི་ཆོས་ཀྱི་གདམས་པ་ཡོངས་སུ་རྫོགས་པར་གསན་ནས།དབེན་གནས་རི་བོ་མདངས་ཅན་སོགས་སུ་སྒྲུབ་པ་ཡང་དག་པར་མཛད་དེ།དེ་ནས་དགུང་ལོ་ཞེ་དྲུག་གི་ཐོག་རྗེ་ཐམས་ཅད་མཁྱེན་པའི་གདན་སར་ཕེབས་ནས་ལོ་བརྒྱད་ཀྱི་བར་དུ་འཆད་རྩོད་རྩོམ་གསུམ་གྱི་དུས་འདའ་བར་མཛད་དེ།སྐལ་ལྡན་གྱི་གདུལ་བྱ་མཐའ་དག་ཐར་པ་དང་ཐམས་ཅད་མཁྱེན་པའི་ལམ་ལ་བཀོད་པའི་བཀའ་དྲིན་གཞལ་དུ་མ་མཆིས།དེ་ཡང་ཐམས་ཅད་མཁྱེན་པ་དགེ་འདུན་གྲུབ་ཀྱིས།རྗེ་འདི་ལ་བསྟོད་པ་ལས།བླ་མ་མཆོག་དང་རྒྱལ་བའི་གསུང་གི་མཛོད།།མཐའ་དག་བཟུང་ནས་ཚུལ་བཞིན་བསྒྲུབ་པ་དང་།།དེ་དོན་གཞན་ལ་ལེགས་པར་འདོམས་པ་ལ།།མི་འཇིགས་སྤོབས་པ་བརྙེས་ལ་གསོལ་བ་འདེབས།།ཞེས་དང་།ཡང་དེ་ལྟར་གསུང་རབ་སྤྱི་དང་རྒྱུད་སྡེ་ལ།།ཐོས་བསམ་མཐར་སོན་སྒྲུབ་པ་སྙིང་པོར་མཛད།།རྒྱལ་བ་དགྱེས་པའི་ལམ་དེར་འགྲོ་ཀུན་འཁྲིད།།ཕན་མཛད་ཁྱོད་ལ་གུས་པས་གསོལ་བ་འདེབས།།ཞེས་གསུངས་སོ།།དེ་ལྟར་ཐུབ་པའི་བསྟན་པའི་ཡང་སྙིང་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་བསྟན་པ་རིན་པོ་ཆེ་མི་ནུབ་པའི་རྒྱལ་མཚན་བཙུགས་ཏེ།གདུལ་བྱ་རྟག་འཛིན་ཅན་རྣམས་ལ་མི་རྟག་པ་མཚོན་བྱེད་དུ་རེ་ཞིག་དག་པའི་ཞིང་དུ་འབྱོན་པར་དགོངས་པ་གཏད་དེ།རྗེ་བཙུན་བླ་མ་བློ་བཟང་གྲགས་པའི་དཔལ།།མོས་གུས་སྙིང་ནས་ཡིད་ཀྱིས་གསོལ་བ་འདེབས།།མགོན་ཁྱོད་གང་དུ་བཞུགས་པའི་ཞིང་ཁམས་དེར།།བདག་ཀྱང་མྱུར་དུ་འོང་བར་བྱིན་གྱིས་རློབས།།ཞེས་གདུང་དབྱངས་ཀྱིས་རྗེ་བླ་མ་ལ་གསོལ་བ་བཏབ་པས།བླ་མས་ཞལ་དངོས་སུ་བསྟན་ནས།སྐྱེ་བ་དེ་ཁས་ཁྱོད་ཀྱིས་བསྟན་འགྲོའི་བྱ་བ་བྱེད་དགོས་རྣམས་རྫོགས་པ་ཡིན།མཁའ་སྤྱོད་དུ་ཡོང་བའི་འདུན་པ་ཁྱོད་རང་ལ་འདུག་པ་ལྟར་བྱས་ཆོག་གསུངས་པའི་བཀའི་གནང་བ་སྩལ།དེ་ནས་མཁས་གྲུབ་རིན་པོ་ཆེ་འདི་ཉིད་དགུང་ལོ་ལྔ་བཅུ་ང་བཞིར་ཕེབས་པ་ས་ཕོ་རྟའི་ལོ་ཧོར་གྱི་ཟླ་བ་གཉིས་པའི་ཉི་ཤུ་གཅིག་གི་སྔ་དྲོའི་ཆ་ལ་རྗེ་བཙུན་ཙོང་ཁ་པ་ཆེན་པོའི་དྲུང་ནས་དམ་ཅན་ཆོས་རྒྱལ་ཕེབས་ཤིང་།གཞན་ཡང་དཔའ་བོ་མཁའ་འགྲོ་དུ་མའི་བསུ་བ་དང་བཅས་དགའ་ལྡན་ཆོས་ཀྱི་ཕོ་བྲང་དུ་རྒྱལ་བ་ཙོང་ཁ་པ་ཆེན་པོའི་ཞབས་དྲུང་དུ་གཤེགས་སོ།།དེའི་ཚེ་ལས་དག་པ་འགའ་རེའི་མཐོང་སྣང་ལ་དགའ་ལྡན་དུ་བྱོན་པ་དང་།ཁ་ཅིག་གིས་རྒྱ་ནག་རི་བོ་རྩེ་ལྔར་ཕེབས་པ་དང་།ལ་ལས་བདེ་བ་ཅན་སོགས་སུ་ཕེབས་པ་སོགས་མཐོང་སྣང་ཀྱང་སྣ་ཚོགས་བྱུང་བར་གྲགས།དེ་ལྟར་སྐུ་ཚེ་མཐར་མ་ཕྱིན་པའི་ཚུལ་དང་།བཀའ་ཆོས་འཆད་འཕྲོ་བཤོལ་ཞིང་།བསྟན་བཅོས་འགའ་ཞིག་རྩོམ་འཕྲོར་འཇོག་པ་རྣམས་ནི།རྗེས་འཇུག་མཁས་པ་མང་པོའི་འཕྲིན་ལས་ཀྱི་བགོ་སྐལ་དུ་འཇོག་པ་དང་།རང་ཉིད་ཀྱང་སྔོན་གྱི་ཐུགས་བསྐྱེད་དང་།སྨོན་ལམ་རླབས་ཆེ་བ་བརྟན་པས་འགྱུར་བ་མེད་པར་བསམ་བཞིན་དུ་སླར་ཡང་སྤྲུལ་པའི་སྐུ་མྱུར་དུ་ཕེབས་ནས་རྒྱལ་བ་ཙོང་ཁ་པའི་བསྟན་པ་སླར་ཡང་ཆེས་ཆེར་གསལ་བར་མཛད་པའི་རྟེན་འབྲེལ་གྱི་ཁྱད་པར་སོགས་དགོངས་བཞེད་བླ་ན་མེད་པ་ཡིན་སྙམ་དུ་སེམས་ཤིང་།སྐུའི་སྐྱེ་བ་འདི་ཉིད་ཙམ་དུ་མ་ཟད་ཡང་སྲིད་ཕྱི་མ་རྣམས་སུའང་ཞྭ་སེར་ཅོད་པན་འཛིན་པ་མཉམ་མེད་རི་བོ་དགའ་ལྡན་པའི་བསྟན་པ་འདི་ལ།རྗེ་འདི་ལས་བཀའ་དྲིན་ལྷག་པ་མི་དགོས་ཤིང་མཉམ་པ་ཙམ་ཡང་མི་འབྱུང་བར་ཁོ་བོ་མགྲིན་པ་ཅུང་ཟད་བཏེག་ནས་ལན་ཅིག་མིན་པར་སྨྲའོ།།དེ་ནས་རྗེ་འདི་ཉིད་ཀྱི་ཞམ་རིང་པ་རྣམས་དང་མཁས་གྲུབ་བུ་ཆེན་མང་པོས་དགོངས་པ་ཟབ་མོ་རྫོགས་ཐབས་སུ་སྐུ་གསུང་ཐུགས་རྟེན་མང་དུ་བཞེངས་ཤིང་།དགེ་འདུན་གྱི་བསྙེན་བཀུར་སོགས་བསམ་ལས་འདས་པར་མཛད།ཁྱད་པར་སྐུ་གདུང་ཞུགས་སུ་ཕུལ་ནས་ཞུན་ཐིག་ལས་གྲུབ་པའི་རྟེན་མང་དུ་ཕེབས་པ་རྣམས་ནང་དུ་བཞུགས་པ་དངུལ་གྱི་རྣམ་རྒྱལ་མཆོད་རྟེན་ཁྱད་པར་དུ་འཕགས་པ་བཞེངས་ཏེ།རྗེ་བདག་ཉིད་ཆེན་པོའི་སྐུ་གདུང་རིན་པོ་ཆེའི་གཡོན་འགྲམ་དུ་གདུལ་བྱའི་བསོད་ནམས་ཀྱི་ཞིང་དམ་པར་བཞུགས་སུ་གསོལ།གཞན་ཡང་ཞྭ་ལུ་བ་ལེགས་པ་རྒྱལ་མཚན་དགེ་ལྡན་གྱི་ཁྲི་ལ་སྤྱན་དྲངས་ཏེ།རྒྱལ་ཚབ་ཏུ་མངའ་གསོལ།ཁྲི་རིན་པོ་ཆེས་ཐོག་དྲངས་གཡག་སྡེ་པ་བློ་གྲོས་ཆོས་སྐྱོང་སོགས་བུ་སློབ་ཐམས་ཅད་ཀྱིས་རྗེ་བཙུན་ཐམས་ཅད་མཁྱེན་པ་ཙོང་ཁ་པ་བློ་བཟང་གྲགས་པ།རྒྱལ་ཚབ་ཆོས་རྗེ་དར་མ་རིན་ཆེན།མཁས་ཤིང་གྲུབ་པ་མཆོག་བརྙེས་དགེ་ལེགས་དཔལ་བཟང་པོ་སྟེ།རྗེ་ཡབ་སྲས་གསུམ་གྱི་མཛད་པའི་རྒྱུན་རྣམས་མི་ཉམས་པར་གོང་འཕེལ་དུ་མཛད་པ་འདི་ག་ལགས་སོ།།དེ་ལྟར་སངས་རྒྱས་སྣང་བ་མཐའ་ཡས་ཀྱི་རྣམ་སྤྲུལ་མཁས་གྲུབ་ཆོས་ཀྱི་རྒྱལ་པོ་ཐམས་ཅད་མཁྱེན་པ་དགེ་ལེགས་དཔལ་བཟང་པོའི་རྣམ་པར་ཐར་པ་མདོར་བསྡུས་ཀྱི་ཚུལ་དུ་བཀོད་པ་མཁས་པའི་ཡིད་འཕྲོས་ཅེས་བྱ་བ་འདི་ནི།གཞོན་ནུ་ཉིད་ནས་རྗེ་ཡབ་སྲས་ལ་དད་སྟོབས་དང་ལྡན་པ་རྗེས་འཇུག་གི་ཐ་ཤལ་སྭ་སྟིའི་མིང་ཅན་གྱིས་དམ་པ་འགའི་གསུང་ལ་བརྟེན་ནས་སྦྱར་བ་འདིས་ཀྱང་ཚེ་རབས་ཐམས་ཅད་དུ་རྗེ་ཡབ་སྲས་ཀྱིས་རྗེས་སུ